***Píseň bohatýrská*** (traducible ao galego como ***O canto do heroe***), Op. 111, B. 199, tamén chamada ***Canción heroica para orquestra***, é un poema sinfónico para orquestra composto por Antonín Dvořák entre o 4 de agosto e 25 de outubro de 1897. Foi estreado en Viena o 4 de decembro de 1898, coa Orquestra Filharmónica de Viena baixo a dirección de Gustav Mahler, e a súa publicación tivo lugar en Berlín en 1899. A diferenza doutros poemas sinfónicos de Dvořák, esta obra non está baseada nun texto específico, e puido ter sido composta coa intención de ser autobiográfica. A peza é na súa maior parte enerxética e triunfante, mais inclúe unha sección lenta que contén unha marcha fúnebre. Unha interpretación típica dura aproximadamente vinte e dous minutos.

Instrumentación
---------------

O poema sinfónico está orquestrado para:


|  |
| --- |
| **Instrumentación de *Píseň bohatýrská*** |
| **Madeiras** |
| 2 frautas, 2 óboes, 2 clarinetes, 2 fagots. |
| **Metais** |
| 4 trompas, 2 trompetas, 3 trombóns, tuba. |
| **Percusión** |
| Timbais, bombo, ferriños, pratos. |
| **Cordas** |
| Violíns (I e II), violas, violonchelos e contrabaixos |
|

A instrumentación da obra é significativa, xa que carece de arpa, percusión infrecuente e instrumentos de vento distintos dos habituais, unha orquestra máis simple en comparación coa maioría das outras obras orquestrais de Dvořák. Isto débese a que a peza non tenta transmitir unha historia, senón que simplemente retrata o contraste de dous estados de ánimo: a desesperación (durante a sección lacrimosa) e o triunfo.

Historia
--------

Antonín Dvořák (á dereita) cos seus amigos e familia en Nova York en 1893, catro anos antes de que compuxera *Píseň bohatýrská*.
*Píseň bohatýrská* foi a última obra orquestral de Dvořák e o último dos seus cinco poemas sinfónicos, sendo os outros *Vodník*, *Polednice*, *Zlatý kolovrat*, e *Holoubek* (Opp. 107–110). Constitúe tamén o último exemplo de composición puramente instrumental, xa que se adicou ás obras vocais e líricas logo da súa finalización. Comezou a traballar na obra o 4 de agosto de 1897, inmediatamente despois de revisar o terceiro acto da súa ópera *Jakobín*. Dvořák finalizou a obra en tres meses, tempo durante o cal viviu na súa residencia de verán na cidade de Příbram, e tamén pasou un tempo no castelo do seu mecenas Josef Hlávka en Lužany. Terminou de compoñer *Píseň bohatýrská* o 25 de outubro do mesmo ano, e publicouse en 1899 por Fritz Simrock en Berlín. O poema sinfónico, coincidentemente, anticípase a un poema sinfónico similar de Richard Strauss, *Ein Heldenleben* (*Vida de heroe*), que foi composto un ano máis tarde. De feito, Dvořák tiña previsto poñer á súa peza o título que finalmente tería a de Strauss, un nome que lle suxeriu o seu alumno Vítězslav Novák.

A estrea da obra tivo lugar o 4 de decembro de 1898 da man da Orquestra Filharmónica de Viena baixo a dirección de Gustav Mahler, un amigo e defensor de Dvořák. Mahler escribiu a Dvořák antes da estrea, «acabo de recibir a túa segunda obra *Píseň bohatýrská*ey, ao igual que a primeira [referíndose a *Holoubek*], estou encantado con ela». Dvořák estivo presente na estrea e planeara dirixila coa Orquestra Filharmónica de Berlín, o 14 de novembro de 1899, mais cancelou os seus plans debido a unha repentina crise nerviosa. En palabras de Dvořák, «estaba tan indisposto que tiven que marchar de Berlín coa miña esposa sen sequera ver a Simrock». A peza interpretárase o día anterior, baixo a batuta de Arthur Nikisch. A obra foi un éxito considerable tanto por parte do público como da crítica. A primeira interpretación en terras checas tivo lugar en Praga da man da Orquestra Filharmónica Checa o 28 de xaneiro de 1899, baixo a dirección de Oskar Nedbal. Tamén interpretouse en Londres, Hamburgo, Boston e Leipzig, en outubro e novembro de 1899. Dvořák puido finalmente dirixir persoalmente a obra en Budapest en decembro dese mesmo ano. Posteriormente escribiulle sobre o concerto ao seu amigo Alois Gobl:

|  |  |  |
| --- | --- | --- |
| "| Aledoume tanto que o público e os críticos de Budapest me recibiran con tanto fervor. Logo do primeiro tema do programa, *Píseň bohatýrská*, os aplausos continuaron durante tanto tempo que tiven que ir saudar varias veces, e logo regaláronme unha gran coroa de flores húngaras coas súas cores nacionais. | "|

A pesar das súas incuestionables cualidades e do tremendo éxito da súa estrea, *Píseň bohatýrská* nunca chegou formar parte do repertorio e, contando algunhas excepcións, segue a ser unha das grandes esquecidas por parte das compañías discográficas.

Contido
-------

Dvořák frecuentemente adaptaba o folclore bohemio para as súas composicións, e os seus catro poemas sinfónicos anteriores estaban baseados en poemas do poeta checo Karel Jaromír Erben, especialmente a súa colección de baladas *Kytice*. *Píseň bohatýrská* separouse deste patrón de obras sinfónicas programáticas, xa que Dvořák non especificou un texto que o acompañase, e apenas esbozou a súa trama nunha carta posterior. Propúxose que a falta dun programa fixo foi causa do seu relativo abandono en comparación con outras das súas obras sinfónicas. Tamén suxeriuse que a obra estaba destinada a ser autobiográfica, un enfoque infrecuente en Dvořák. Trátase do único poema sinfónico que persegue a visión idealizada do xénero de Franz Liszt, xa que as outras catro obras están baseadas en temas misteriosos non apropiados segundo a concepción de Liszt.

*Píseň bohatýrská* estrutúrase musicalmente como unha sinfonía en catro movementos. Os movementos individuais non están separados, senón que flúen un detrás doutro. Comeza cun *allegro con fuoco*, pasando a un lento *poco adagio lacrimosa*, a continuación, incluíndo un *scherzo* e concluíndo cunha coda. A obra está baseada nun curto pero enérxico tema en *si* bemol menor tocado polas violas, violonchelos e contrabaixos ao inicio da peza. 

\relative c {
  \clef bass \time 3/4 
  \tempo "Allegro con fuoco" 4 = 189 \key bes \minor
  bes4\tenuto\ff r8 a8-. bes-. des-. |
  bes4-. r4 r4 |
  r8 bes8-> ges4->-. aes->-. | bes->-. r4 r4 |
}
O seu navegador non soporta a reprodución de audio. Pode descargar o ficheiro de audio.
Este tema aparece baixo diversas formas ao longo da primeira sección. Despois disto, unha sección lenta presenta unha música tranquila que simboliza a pena do heroe. Inclúese unha marcha fúnebre, unha forma musical que Dvořák tamén emprega no seu *Réquiem*, no seu *Stabat Mater* e no *Quinteto con piano n.º 2*. O heroe recupérase da súa dor e o estado de ánimo da música pouco a pouco ilumínase e modula a *si* bemol maior, dando paso a un *scherzo* con toques de danza. Finalmente, o triunfo do heroe está representado por unha coda vitoriosa. A obra ten un tempo de execución de aproximadamente 22 minutos.

Aínda que é moito menos popular que outros poemas sinfónicos de Dvořák, *Píseň bohatýrská* ten sido descrito como unha «desinhibida efusión de enerxía alegre» e «musicalmente tan rico como os seus irmáns escritos un ano antes», mentres que a súa sección lacrimosa está «chea de tristeza e nostalxia». O seu carácter ten sido descrito como «unha variación do estilo de Beethoven» e apréciase unha lixeira influencia de Mahler na marcha fúnebre, e o final ten sido comparado coa música patriótica de Edward Elgar.

Notas
-----

1. ↑  "Dvorák: Symphonic Poems, Overtures / Kuchar" (en inglés). ArkivMusic. Arquivado dende o orixinal o 19 de agosto de 2017. Consultado o 31 de xullo de 2017.
2. ↑  Daniels, David (2005). *Orchestral Music: A Handbook* (en inglés). Scarecrow Press. p. 123. ISBN 978-0-8108-5674-5.
3. 1 2 3 4 5 6 7 8 9 10  Šupka, Ondřej. "A Hero's Song". *www.antonin-dvorak.cz* (en inglés). WebArchiv. Consultado o 31 de xullo de 2017.
4. 1 2 3 4  Hurwitz, David (2005). *Dvořák: Romantic Music's Most Versatile Genius* (en inglés). Pompton Plains, NJ: Amadeus Press. p. 170. ISBN 1574671073.
5. 1 2 3  Döge, Klaus. "Dvořák, Antonín". *Grove Music Online. Oxford Music Online* (en inglés). Oxford University Press. Consultado o 31 de xullo de 2017.  (require subscrición)
6. 1 2  Rothstein, Edward (24 de marzo de 1992). "Review/Music; The American Symphony Takes On a New Role". *The New York Times* (en inglés). Consultado o 31 de xullo de 2017.
7. 1 2 3  Honolka, Kur (2004). *Dvořák* (en inglés). Londres: Haus Publishing. p. 97. ISBN 1904341527.
8. ↑  Sourek 1954, p. 209.
9. 1 2  Sourek 1954, p. 210-211.
10. ↑  Haase, Donald (2008). *The Greenwood Encyclopedia of Folktales and Fairy Tales* (en inglés). Westport: Greenwood Press. p. 285. ISBN 9780313334412.
11. 1 2 3 4 5  Bellman, Hector. "A Hero's Song (Písen bohatyrská), B.199, Op.111" (en inglés). All Music Guide. Consultado o 31 de xullo de 2017.
12. ↑  Beckerman, Michael B. (2003). *New worlds of Dvořák: Searching in America for the Composer's Inner Life* (en inglés) (1.ª ed.). Nova York: Norton. p. 201. ISBN 0393047067.
13. ↑  Beveridge, David R. (1996). *Rethinking Dvořák: Views from Five Countries* (en inglés). Oxford: Clarendon Press. p. 230. ISBN 0198164114.

Véxase tamén
------------

### Bibliografía

* Sourek, Otakar (1954). *Antonin Dvorak Letters And Reminiscences* (en inglés). Praga: Artia.

### Ligazóns externas

* *Píseň bohatýrská* interpretado pola Orquestra Sinfónica Nacional da Radio de Polonia dirixida por Antoni Wit (en YouTube)

* Portal:Música clásica

|  |  |
| --- | --- |
| Control de autoridades | 
* Wd: Q4657289
* WorldCat
* VIAF: 179463390
* AllMusic: mc0002367227
* BNF: 13922867h
* GND: 300266871
* IMSLP: ID
* MusicBrainz: ID

 |